
2013 M. LIETUVA PIRMININKAUS ES TARYBAI

2013 m. kovo 1 d. pranešimas VIR

Europos reikalų ir Užsienio reikalų komitetų vadovai Briuselyje aptars pirmininkavimo ES Tarybai parlamentinį matmenį

Kovo 3–5 d. Seimo Europos reikalų komiteto pirmininkas Gediminas Kirkilas, jo pavaduotojai Petras Auštrevičius ir Emanuelis Zingeris bei Užsienio reikalų komiteto pirmininkas Benediktas Juodka viešės Briuselyje. Vizito metu su ES pareigūnais ir Lietuvos atstovais Briuselyje jie aptars Lietuvos pirmininkavimo Europos Sąjungos (ES) Tarybai prioritetus, pasirengimo jam aktualijas ir parlamentinio matmens reikalus, taip pat aktualiausius ES darbotvarkės klausimus, stiprins ryšius su ES institucijomis. 

Vizito metu planuojami susitikimai su Europos Vadovų Tarybos Pirmininku Hermanu Van Rompėjumi (Herman Van Rompuy), Europos Komisijos (EK) nariu Algirdu Šemeta, atsakingu už mokesčius, muitus, kovą su sukčiavimu ir auditą, EK Pirmininko pavaduotoju Marošu Šefčovičiumi (Maroš Šefčovič), atsakingu už institucijų ryšius, bei su Lietuvos nuolatiniu atstovu ES, nepaprastuoju ir įgaliotuoju ambasadoriumi Raimundu Karobliu bei jo pavaduotojais. 

Numatyta gausa susitikimų Europos Parlamente (EP): su EP Pirmininku Martinu Šulcu (Martin Schulz) bei jo pavaduotojais – Migeliu Angelu Martinesu (Miguel Angel Martinez) ir Otmaru Karasu (Othmar Karas). Seimo komitetų vadovai taip pat susitiks su EP Vidaus rinkos ir vartotojų saugos, Biudžeto, Žemės ūkio ir kaimo plėtros, Užsienio reikalų bei Pramonės, mokslinių tyrimų ir energetikos komitetų atstovais, su kuriais aptars tokius klausimus kaip 2014–2020 m. ES biudžeto įgyvendinimas ir ES įsipareigojimai Lietuvai dėl Ignalinos AE uždarymo, vidaus energetikos rinkos užbaigimas ir išorinės ES energetikos politikos stiprinimas, bendros žemės ūkio politikos reforma bei ES bendradarbiavimas su Rytų partnerystės šalimis (ypač Ukraina), bevizio režimo taikymo plėtros galimybės ir ES plėtros klausimai Lietuvos pirmininkavimo ES Tarybai metu.

Parengė:

Seimo Pirmininko pavaduotojo Gedimino Kirkilo patarėja 

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





